ELŐTERJESZTÉS

**Szombathely Megyei Jogú Város Közgyűlésének 2017. október 26-i ülésére**

**Javaslat a Haladás Sportkomplexum Fejlesztő Nonprofit Kft.-vel kapcsolatos döntések meghozatalára**

A Haladás Sportkomplexum Fejlesztő Nonprofit Kft. székhelye alapító okiratában foglaltak szerint 9700 Szombathely, Kossuth Lajos u. 1-3.

Tekintettel arra, hogy a Szombathelyi Labdarúgó Stadion és Multifunkcionális Sportcsarnok beruházás kivitelezési munkái befejeződtek, a Haladás Sportkomplexum Fejlesztő Nonprofit Kft. mint a beruházás építtetője a Sportkomplexumban kialakított irodákat kívánja a továbbiakban használni. A használat jogcíméről és finanszírozási módjáról Dr. Szondy Szilvia ügyvezető asszony szóban tájékoztatja a Tisztelt Közgyűlést.

Fentiek szerint a Haladás Sportkomplexum Fejlesztő Nonprofit Kft. székhelyét az alapító okiratban módosítani szükséges.

Tekintettel arra, hogy az alapító okirat módosításáról alapítói döntés szükséges, ezért kérem a Közgyűlést, hogy a székhely megváltoztatására vonatkozó alapítói döntést meghozni szíveskedjen aszerint, hogy a Társaság székhelyeként a továbbiakban a 9700 Szombathely, Rohonci út 3. cím kerüljön bejegyzésre.

Szombathely Megyei Jogú Város Közgyűlése a 280/2017. (IX.14.) Kgy. sz. határozatában dr. Czeglédy Csabát a Haladás Sportkomplexum Fejlesztő Nonprofit Kft. felügyelőbizottsági elnöki tisztségéből 2017. szeptember 15. napjával visszahívta, ezzel a felügyelőbizottság tagjainak száma a létesítő okiratban megállapított szám alá csökkent.

A társaság alapító okirata, illetve a Ptk. 3:121. § úgy rendelkezik, hogy a felügyelőbizottság három tagból áll és a Ptk. 122. §-a alapján a felügyelőbizottság ülésének határozatképességéhez 3 fő jelenléte szükséges.

Amennyiben a felügyelőbizottság tagjainak száma a létesítő okiratban megállapított szám alá csökken, az ügyvezetés a felügyelőbizottság rendeltetésszerű működésének helyreállítása érdekében köteles összehívni a legfőbb szerv ülését.

Dr. Czeglédy Csaba visszahívásával a felügyelőbizottság létszáma a törvényi minimum alá csökkent, így a jogszerű működés érdekében szükséges felügyelőbizottsági elnököt választani.

A társaság alapító okirata úgy rendelkezik, hogy a felügyelőbizottság elnökét az alapító jogosult megválasztani.

Szombathely Megyei Jogú Város Önkormányzata vagyonáról szóló 40/2014. (XII.23.) önkormányzati rendelet 19. § (1) bekezdés a) pont ag) alpontja értelmében, ha a gazdasági társaságban az önkormányzati tulajdonrész az 50%-ot eléri, vagy meghaladja, úgy a társaság legfőbb szervének hatáskörébe tartozó kérdésekben a Közgyűlés jogosult dönteni a felügyelőbizottsági tagok megválasztása, visszahívása és díjazásának megállapítása, valamint az aj) alpont értelmében a társasági szerződés (alapító okirat) módosítása tárgyában.

A felügyelőbizottság elnökének személyére vonatkozó javaslatomat a Közgyűlésen szóban ismertetem.

Kérem a Tisztelt Közgyűlést, hogy az előterjesztést megtárgyalni, és a határozati javaslatban foglaltak szerint dönteni szíveskedjék.

**Szombathely, 2017. október 20.**

**/: Dr. Puskás Tivadar :/**

**I.**

**Határozati javaslat**

**........../2017. (X.26.) Kgy. sz. határozat**

1. A Közgyűlés úgy döntött, hogy a Haladás Sportkomplexum Fejlesztő Nonprofit Kft. bejegyzett székhelye a továbbiakban a 9700 Szombathely, Rohonci út 3. címre módosul.

2. A Közgyűlés felhatalmazza a polgármestert, hogy a társaság módosításokkal egységes szerkezetbe foglalt alapító okiratát aláírja.

**Felelős**: Dr. Puskás Tivadar polgármester

Illés Károly alpolgármester

(A végrehajtásért felelős:

Dr. Szondy Szilvia, a Haladás Sportkomplexum Fejlesztő Nonprofit Kft. ügyvezetője

Lakézi Gábor, a Városüzemeltetési Osztály vezetője)

**Határidő**: azonnal

**II.**

**Határozati javaslat**

**........../2017. (X.26.) Kgy. sz. határozat**

1. A Közgyűlés úgy határozott, hogy a Haladás Sportkomplexum FejlesztőNonprofit Kft. felügyelőbizottsági elnökének 2017. október 26. napjától 2017. december 31. napjáig terjedő határozott időtartamra …………………………..-t választja meg változatlan díjazás, havi bruttó 100.000,- Ft ellenében.

2. A Közgyűlés felhatalmazza a polgármestert, hogy a társaság módosításokkal egységes szerkezetbe foglalt alapító okiratát aláírja.

**Felelős**: Dr. Puskás Tivadar polgármester

Illés Károly alpolgármester

(A végrehajtásért felelős:

Dr. Szondy Szilvia, a Haladás Sportkomplexum Fejlesztő Nonprofit Kft. ügyvezetője

Lakézi Gábor, a Városüzemeltetési Osztály vezetője)

**Határidő**: azonnal